કેરળના સબરીમાલા મંદિરમાં ૧૦થી ૫૦ વર્ષની મહિલાઓનાં પ્રવેશ અંગે ઘમાસાણ હજુ યથાવત્ છે. સુપ્રીમ કોર્ટના આદેશ પછી પણ અત્યાર સુધીમાં ૧૦થી ૫૦ વર્ષની મહિલાઓને ભગવાન અયપ્પાના દર્શન માટે સબરીમાલા મંદિરમાં પ્રવેશવાની તક મળી નથી. અનેક મહિલાઓએ સબરીમાલા પહાડી પર ચઢાણ કરવાનો પ્રયાસ પણ કર્યો તો દેખાવકારોએ તેમને અટકાવી પરત જવા માટે મજબૂર કરી હતી. દરમિયાન બે મહિલાઓ શુક્રવારે મંદિરના દ્વાર નજીક પહોંચી ત્યારે મંદિરના મુખ્ય પૂજારીએ તંત્ર સમક્ષ એવી ધમકી પણ ઉચ્ચારી હતી કે જો મહિલાઓ મંદિર પરિસરમાં પ્રવેશ કરશે તો તેઓ મંદિર બંધ કરીને તાળું મારી દેશે અને ચાવી સોંપી દેશે.